Source: https://www.sbc.si/2019/08/01/vrhovno-sodisce-zavrnilo-prakso-fursa-obdavcenje-kapitalskega-dobicka-naj-temelji-le-na-dejanskem-povecanju-premozenja/
Timestamp: 2019-10-14 11:34:24+00:00
Document Index: 3888518

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'Sodišče ', 'sodišče ', 'sodišče ']

Klub Slovenskih podjetnikov – GIZ | Vrhovno sodišče zavrnilo prakso Furs: obdavčenje kapitalskega dobička naj temelji le na dejanskem povečanju premoženja
Vrhovno sodišče zavrnilo prakso Furs: obdavčenje kapitalskega dobička naj temelji le na dejanskem povečanju premoženja
Home Izbrani nasveti Vrhovno sodišče zavrnilo prakso Furs: obdavčenje kapitalskega dobička naj temelji le na dejanskem povečanju premoženja
Tiko pro in Transformacija: partnerja, ki pomagata razvijati potenciale zaposlenih
Člani SBC septembra po nove poslovne priložnosti k top švicarskim podjetjem
1. August, 2019	in Izbrani nasveti
Davčno osnovo pri odmeri dobička iz kapitala predstavlja dejansko, ekonomsko povečano premoženje podjetja, in ne zgolj osnovni kapital. Tako je odločilo vrhovno sodišče in spremenilo prakso Furs, ki je podjetjem odmerjal plačilo davka na kapitalski dobiček tudi na podlagi naknadnih vplačil osnovnega kapitala. Odločitvi vrhovnega je sledilo tudi upravno sodišče, kar pomeni, da stališče postaja uveljavljena praksa.
V začetku tega leta je vrhovno sodišče odločilo v davčni zadevi, pomembni za opredelitev, kateri del osnovnega kapitala šteje za davčno osnovo pri odmeri dobička iz kapitala. Sodišče je odločalo o vprašanju, ali se naknadna vplačila, ki jih družba z omejeno odgovornostjo evidentira na postavki lastnega kapitala v okviru kapitalskih rezerv, vštevajo v vrednost kapitala ob pridobitvi za namene ugotavljanja davčne osnove za odmero dobička iz kapitala.
Konkreten primer: Furs štel le osnovni kapital, vplačan ob ustanovitvi
Finančna uprava RS (Furs) je pri določitvi davka na dobiček iz kapitala, ki ga je odmerila za plačilo podjetniku, zatrjevala, da pri ugotavljanju vrednosti kapitala ob pridobitvi deleža v družbi z omejeno odgovornostjo ne upoštevajo tudi naknadna vplačila družbenikov, medtem ko se ta vplačila upoštevajo pri ugotavljanju vrednosti kapitala ob odsvojitvi.
Preprosto povedano je Furs razlagal določbe zakona o dohodnini (ZDoh-2) na način, da kapital in njegova vrednost ob pridobitvi (93. in 98. člen ZDoh-2) pomeni le osnovni kapital, vplačan ob ustanovitvi družbe (d. o. o.). V praksi to pomeni, da je pri oceni tržne vrednosti poslovnega deleža Furs za določitev vzel nominalno vrednost osnovnega kapitala v višini 20.000 evrov, medtem ko je podjetnik kupil prvotni delež v d.o.o. za 385.000, od tega 50.000 evrov osnovnega vložka in še dodatnih 335.000 evrov naknadnih vplačil. Zadnjega Furs ni upošteval. Ker je bila realizacija prodaje tega istega poslovnega deleža – po petih letih – okrog 385.000 evrov, je nastala ogromna razlika v vrednosti kapitala ob pridobitvi in ob odsvojitvi, ki predstavlja osnovo za odmero davka na kapitalske dobičke (385.000 evrov – 20.000 evrov = 365.000). Podjetniku je zato Furs odmeril višje plačilo davka na dobiček iz kapitala.
Obdavči naj se dejansko povečano premoženje
Vrhovno sodišče je pri odločanju o opisanem primeru zavzelo bistveno drugačno stališče od Fursa in pritrdilo podjetniku (sodbo lahko preberete na tej povezavi). Ključne ugotovitve sodišča so:
Namen obdavčenja dohodka iz kapitala je v dejanskem, ekonomskem povečanju premoženja, kar pomeni, da “kapital” po prvem odstavku 98. člena ZDoh-2 ne more pomeniti zgolj osnovnega kapitala.
Plačilo osnovnega kapitala je ob ustanovitvi najpomembnejši vir financiranja d. o. o., vendar ni edini. Zakon dopušča poseben vir financiranja, naknadna vplačila, ki se uresniči tudi kasneje, če se za to pokaže potreba.
V kapital poleg osnovnega kapitala spadajo še druge kategorije lastnega kapitala, ki so lahko vezane ali nevezane. Med vezane kapitalske kategorije spadajo kapitalske rezerve, med drugim tudi naknadna vplačila (4. točka prvega odstavka 64. člena ZGD-1).
V poslovni delež kot skupek korporacijskih pravic spadajo tudi pravice in obveznosti družbenika v zvezi z naknadnimi vplačili kapitala, tako da tudi te sodijo v pojem kapitala.
v opisanem primeru to pomeni, da je bila vrednost poslovnega deleža ob pridobitvi 385.000 evrov in enaka tudi ob odsvojitvi (385.000 – 385.000 = 0)
Sodba Vrhovnega sodišča postavlja nov precedens, ki mu je že sledilo upravno sodišče (sodba dostopna na tej povezavi).